78 ton kemikalier blev overladt til udlejeren Seden Ejendomsinvest Aps, da lejeren af en grund i Seden nord for Odense gik konkurs.

Nu fortæller selskabet, at 47 ton af de farlige kemikalier er blevet fjernet, men selskabet kan kun dokumentere, at de har fået fjernet 8 ton. Hvor de resterende 39 ton er at finde vides ikke. Det skriver Fyens.dk.

»39 ton kemi forsvinder ikke af sig selv. Det er immervæk en pæn portion, så man må kunne gøre rede for, hvad der er sket med det,« siger Carl Th. Pedersen, der er kemiker ved Syddansk Universitet, til Fyens.dk.

39 ton manglende dokumentation

De forsvundne kemikalier udgør blandt andet svovlsyre, saltpetersyre og kemikalier med cyanid, der er en stærk kvælende gift.

Odense Kommune har gentagne gange krævet dokumentation fra Seden Ejendomsinvest vedrørende den forsvarlige bortskaffelse af de farlige kemikalier.

Christopher Mammen Rau, der er kontorchef for Industri og Klima i kommunen fortæller, at han har modtaget dokumentation for bortskaffelsen af 8 ton farlige kemikalier, men fortsat mangler dokumentation for de 39 ton, som Seden Ejendomsinvest fortæller, at de har fået fjernet.

Overfor Fyens.dk hævder virksomhedens direktør, at kommunen har fået dokumentation for alle de kemikalier, der er fjernet fra grunden.